ИНФОРМАЦИЈА

О СЕДМОМ ЈАВНОМ СЛУШАЊУ

ОДБОРА ЗА УСТАВНА ПИТАЊА И ЗАКОНОДАВСТВО НА ТЕМУ:

„ПРОМЕНЕ УСТАВА РЕПУБЛИКЕ СРБИЈЕ У ОБЛАСТИ ПРАВОСУЂА“, ОДРЖАНОМ 2. ЈУНА 2021. ГОДИНЕ

Одбор за уставна питања и законодавство је, на основу одлуке донете на 40. седници, одржаној 21. маја 2021. године, дана 2. јуна 2021. године, одржао Седмо јавно слушање на тему: „Промене Устава Републике Србије у области правосуђа“. Јавно слушање је одржано у Крагујевцу, у просторијама Скупштине Града Крагујевца. Јавним слушањем је председавала Јелена Жарић Ковачевић, председник Одбора за уставна питања и законодавство.

Јавном слушању су присуствовали чланови Одбора: Угљеша Мрдић, Илија Матејић и Лука Кебара.

Јавном слушању су присуствовали и Горан Ковачевић и Данијела Вељовић, народни посланици.

Учесници јавног слушања били су и: Маја Поповић, министар правде, Владимир Винш, виши саветник у Министарству правде; Никола Дашић, градоначелник Града Крагујевца; Мирослав Петрашиновић, председник Скупштине Града Крагујевца; Бранко Маринковић, заменик генералног секретара Народне скупштине; проф. др Владан Петров, судија Уставног суда и члан Венецијанске комисије; Ненад Вујић, директор Правосудне академије; Александар Блануша, в.ф. председника Апелационог суда у Крагујевцу; Зорица Ђурић, судија Апелационог суда у Крагујевцу; Дејан Вељковић, виши јавни тужилац у Крагујевцу; Милијана Дончић, в.ф. Апелационог јавног тужиоца у Крагујевцу; Дарко Полојац, заменик Апелационог јавног тужиоца у Крагујевцу; Оливера Јевђовић, заменик Апелационог јавног тужиоца у Крагујевцу; Бранислав Јововић, председник Привредног суда у Крагујевцу; Јелена Вујанац, судија Привредног суда у Крагујевцу; Александра Ђорђевић, судија Привредног суда у Крагујевцу; Горица Рашић, судија Привредног суда у Крагујевцу; Владимир Томовић, председник Прекршајног суда у Крагујевцу; Ивана Пламенац, судија Прекршајног суда у Крагујевцу; Драгана Максимовић, судија Управног суда; Звонко Марковић председник Адвокатске коморе Крагујевца; Надежда Видић, судија Апелационог суда у Крагујевцу и члан Управног одбора Друштва судија Србије; Слободан Даковић, полазник Правосудне академије; Маја Мићић Лазовић, Канцеларија Савета Европе у Београду; Данко Рунић, из Канцеларијае Савета Европе у Београду и Предраг Митић, адвокат.

Никола Дашић, градоначелник Града Крагујевца, изразио је задовољство што је Крагујевац, као место у којем је донет први Устав Кнежевине Србије, Сретењски устав, домаћин данашњег скупа и искористио прилику да се захвали Влади и Председнику Републике Србије Александру Вучићу, на подршци због које ће Крагујевац ускоро добити потпуно нову зграду Палате правде.

Министар правде Маја Поповић, као овлашћени представник предлагача, објаснила је разлоге за промену Устава у области правосуђа. Предложене промене Устава предвиђене су као активност у Акционом плану за преговарачко поглавље 23 које је Влада Републике Србије усвојила 27. априла 2016. године (ревидиран 10. јула 2020. године) и оне су најзначајнија реформа у области владавине права, која представља основну вредност сваког демократског друштва и један је од приоритета политике Европске уније. Истакла је да је, како је и било предвиђено, Република Србија у претходном периоду анализирала постојеће одредбе Устава са становишта опште прихваћених европских и међународних стандарда, изражених кроз документа ЕУ, УН, Савета Европе, посебно Венецијанске комисије, али и групе држава против корупције (GRECO), Европске комисије за ефикасност правосуђа СЕПЕЖ (CEPEJ), Консултативног већа европских студија, Консултативног већа европских тужилаца и Европске мреже савета правосуђа, као и да је после спроведене анализе, утврђено да је неопходно променити одредбе Устава у области правосуђа, у циљу успостављања бољег система предлагања, избора, премештаја и престанка судијске функције судија, председника судова, јавних тужилаца и заменика јавних тужилаца, као и да би то омогућило да улазак у правосуђе буде засновано на објективним критеријумима вредновања, правичним процедурама избора, отворености за све кандидате одговарајућих квалификација и транспарентности из угла опште јавности. С тим у вези, истакла је и да је неопходно утврдити већу транспарентност Високог савета судства и Државног већа тужилаца, као и судија и јавних тужилаца јер ће то омогућити стварање бољег правосуђа и додала да ће се већа одговорност подстаћи прописивањем сталности функција.

 Министар правде је закључила да је свака примедба, сугестија и критика у току јавног слушања од великог значаја, са крајњим циљем да се у оквиру ове дискусије дође до најбољих решења у променама Устава у области правосуђа.

У дискусији која је уследила Лука Кебара, члан Одбора за уставна питања и законодавство истакао је да се ове уставне промене тичу искључиво правосуђа и нема говора о промени неких одредби у преамбули.. Правосуђе у Србији јесте независно, али ту независност морамо неговати и одржавати, али морамо и отклонити неке недостатке и мањкавости, а свакако постоје неке одредбе у нашем Уставу које се тичу правосуђа које су једноставно или делимично пренормиране или делимично поднормиране, редиговане, недоследне и то ће се овим уставним променама и изменити.

Угљеша Мрдић, члан Одбора истакао је да ћемо у наредном периоду, захваљујући овим уставним променама, имати један добар, модеран Устав, прилагођен европским интеграцијама, прилагођен првенствено и Србији, јер Србија се пита највише и што се тиче и функционисања нашег правосудног система. Истакао је да је у Нишу и у Новом Саду и на неколико јавних слушања у Београду, пружена подршка струковних удружења, адвоката, судија, тужилаца, невладиног сектора, иностраног невладиног сектора и страних амбасада да уредимо наш Устав, да уредимо наше правосуђе, јер ми морамо да имамо модеран Устав, наше правосуђе мора бити независно, али наше правосуђе не сме бити независно од народа.

Илија Матејић, члан Одбора истакао је да се предложеним уставним променама повећаава независност судства . Али да ће и законодавна, и извршна, и судска власт увек бити зависни од оне власти из које сви ми потичемо, а то је народ Републике Србије Истакао је да и поред уставних промена, неће бити реизбора судија. Судијска сталност, која је загарантована неће бити ни на који начин дирана, неће бити ни на који начин смањена, неће се догодити поново нека реформа правосуђа, као 2009. године.

Горан Ковачевић, народни посланик истакао је да се промена Устава врши у тренутку када су економски параметри у Србији добри, и истакао да очекује да ће промене у области правосуђа имати повољан утицан на даљи развој Србије.

Александар Блануша, в.ф. председника Апелационог суда у Крагујевцу је коментарисао је промене Устава које се односе на Високи савет судства и навео компаративна решења у тој области. Отворио је питање доношења судских одлука у име народа, као и учешће судија поротника. Поставио је питање оправданости формулације првостепени суд, јер сматра да нема суда који у својој надлежности нема неки вид другостепеног одлучивања, као и питање дефинисања судијског имунитета.

Надежда Видић, судија Апелационог суда у Крагујевцу и члан Управног одбора Друштва судија Србије истакла је да није спорно само питање састава Високог савета судства У погледу тог органа постоји низ спорних питања као што су његов положај, надлежност, састав, поступак избора његових чланова, разлози за њихово разрешење и могућност његовог распуштања. Подржала је да се врати ранији назив највишег суда – Врховни суд и да се укине први избор на судијску функцију на три године, то што ће бити поверено Високом савету судства да бира судије и све председнике судова, што ће се прописати основе за престанак судијске функције и функције председника суда, као и разлози за њихово разрешење, што ће искључити представнике законодавне и извршне власти из чланства у Високом савету судства и што ће у саставу Високог савета судства задржати председника Врховног суда. Истакла је да се противи проширењу ситуације на премештај судија без њихове сагласности у други суд и то не само у случају промене или смањења надлежности суда као што је у садашњем Уставу, већ и због смањења броја судија.

Владан Петров, судија Уставног суда Републике Србије и члан Венецијанске комисије за Србију говорио је о значењу појма истакнутог правника. Истакао је и да Одбор за уставна питања и законодавство има својеврсни императивни мандат, односнио да је у изради предлога акта о промени Устава формално-правно и садржински везан предлогом Владе. Фактички ово радно тело Скупштине везано је и текстом уставних амандмана из 2018. године, који је недвосмислено добио позитивно мишљење Венецијанске комисије. Истакао је да тиме не негира значај Устава као највишег националног правног акта, али морамо бити свесни да у процесу у ком смо, нама је као правни услов на који смо ми пристали прописано, односно предвиђено искључиво позитивно мишљење Венецијанске комисије.

Ненад Вујић, директор Правосудне академије истакао је да је добро што се искристалисала потреба да председник Врховног касационог суда уђе по функцији у Високи савет, као и да је његово лично мишљење да председник Врховног суда треба да буде и председник Високог савета судства. Такође је истакао да је уставно одређивање положаја Правосудне академије директна препорука Венецијанске комисије. Не постоји дилема да ли се тиме затвара улазак у правосуђе јер у Акционом плану се говори о тзв. уласку кроз више капија у зависности од тога одакле неко долази и које искуство има.

 Звонко Марковић, председник Адвокатске коморе Крагујевца истакао је да сматра да је добро решење да међу члановима Високог савета судства и Државног већа тужилаца, буде пoловина судија, односно половина тужилаца и половина истакнутих правника.

 Јавно слушање је закључила председник Одбора Јелена Жарић Ковачевић захваливши се учесницима јавног слушања који су омогућили члановима Одбора за уставна питања и законодавство да чују различита мишљења и ставове о променама Устава у области правосуђа и истакла да ће Одбор за уставна питања и законодавство узети у обзир сва мишљења, предлоге и примедбе изнете на овом јавном слушању приликом израде акта о промени Устава.